Peste 1000 de manageri în educație,  formați în proiectul LIDER al UAV
Universitatea „Aurel Vlaicu” din Arad finalizează, la sfârșitul lunii august, proiectul „LIDER – Leadership inovator pentru dezvoltarea educației responsabile”, un proiect finanțat prin PNRR și dedicat dezvoltării competențelor de leadership și management ale personalului cu funcții de conducere din sistemul de învățământ preuniversitar.

Derulat pe o perioadă de 17 luni, în intervalul aprilie 2025 – august 2026, proiectul a avut o valoare totală de 7.954.965 lei și a fost implementat în județele Arad, Timiș, Hunedoara, Alba și Caraș-Severin.

Grupul țintă al proiectului a fost format din 1.006 persoane, depășind indicatorul asumat în proiect. Participanții sunt persoane implicate în conducerea și managementul sistemului preuniversitar: directori și directori adjuncți ai unităților de învățământ, inspectori cu funcții de conducere și management, precum și persoane cu atribuții în monitorizarea și evaluarea școlilor.

Activitățile proiectului au urmărit dezvoltarea unor competențe direct aplicabile în conducerea unităților de învățământ. Au fost dezvoltate programe de formare dedicate managementului educațional, completate prin activități practice de mentorat și coaching, concepute ca instrumente pentru consolidarea și aplicarea competențelor dobândite.

Formarea a vizat domenii esențiale pentru managementul unei școli moderne: leadership și management instituțional, planificare strategică, management financiar și gestionarea proiectelor finanțate din fonduri externe/europene, managementul resurselor umane, dezvoltarea unui mediu pozitiv în școală, managementul curriculumului, legislație și proceduri specifice sistemului educațional. O atenție specială a fost acordată aplicării practice a competențelor și schimbului de experiență între participanți.

Prin activitățile de mentorat și coaching, participanții au beneficiat de sprijin pentru dezvoltarea competențelor de leadership, implementarea unor soluții inovatoare în mediul educațional și îmbunătățirea colaborării și comunicării. Pentru fiecare grupă de curs au fost prevăzute câte 24 de ore de mentorat și coaching.

„Prin proiectul LIDER am creat această punte între mediul universitar și învățământul preuniversitar. Investiția în competențele managerilor din educație este, în cele din urmă, o investiție în calitatea școlii și în viitorul elevilor. Managementul unei școli presupune astăzi mult mai mult decât administrarea activității curente: înseamnă leadership, capacitatea de a gestiona oameni și resurse, de a atrage finanțări, de a introduce schimbarea și de a construi o comunitate educațională performantă”, a declarat prof. univ. dr. habil. Ramona Lile, rectorul Universității „Aurel Vlaicu” din Arad.

„Am construit acest proiect pornind de la nevoile reale ale celor care conduc instituțiile de învățământ. Componenta de mentorat și coaching a fost importantă tocmai pentru că ne-am dorit ca informațiile dobândite în timpul formării să poată fi transferate în practica managerială. Impactul real al proiectului va putea fi văzut în școlile în care acești manageri își desfășoară activitatea”, a declarat managerul proiectului „LIDER – Leadership inovator pentru dezvoltarea educației responsabile”, prof. univ. dr.habil. Ovidiu Florin Toderici.

Prin finalizarea proiectului LIDER, Universitatea „Aurel Vlaicu” din Arad își consolidează rolul de partener al învățământului preuniversitar și continuă o direcție instituțională care pune în legătură resursele și expertiza mediului academic cu nevoile reale ale școlii.

